Saint-Pierre a Miquelon

**Saint-Pierre a Miquelon** (offiziell: *Collectivité territoriale de Saint-Pierre-et-Miquelon*) ass eng kleng Inselgrupp, déi zu Frankräich gehéiert. Si läit am Atlantik, ronn 25 Kilometer ëstlech vun der kanadescher Insel Neifundland. 

## Awunner
Op den Insele wunnen ëm déi 6.000 Mënschen. Vum Éischte Weltkrich bis zum Enn vum 20. Joerhonnert ass d'Bevëlkerung lues an d'Luucht gaangen; zënterhier ass se nees liicht zréckgaangen. 2024 louch d'Bevëlkerung bei 6.041 Leit, dovu 607 an der Gemeng Miquelon-Langlade a 5.434 an der Gemeng Saint-Pierre.

D'franséisch Sprooch, déi zu Saint-Pierre a Miquelon geschwat gëtt, gläicht där vun der Normandie a vun der Bretagne. D'Awunner stamen haaptsächlech vun normanneschen, bretoneschen, a baskesche Siidler of. Obwuel et net vill Leit gëtt, déi vun den Akadier ofstamen, hu relativ vill Awunner englesch oder iresch Wuerzelen. Dat ass op déi vill Verbindungen tëscht de Siidler mat jonke Fraen zréckzeféieren, déi vun der Küst vun der Insel Neifundland niewendru koumen, fir am Stot ze schaffen, besonnesch am 19. Joerhonnert a bis an d'Mëtt vum 20. Joerhonnert.

Englesch ass wäit verbreet a gëtt vun der Majoritéit vun der Bevëlkerung an der Reegel als Zweetsprooch geschwat. 

## Geographie
D'Inselgrupp besteet am Weesentlechen aus der klenger Insel Saint-Pierre (26&nbsp;km² grouss a vu Südwesten no Nordosten 8 km laang), ronderëm déi nach e puer Inselcher leien, an aus der méi grousser Insel Miquelon (216&nbsp;km² grouss a vun Norden no Süde 40 km laang). Se si vun engem ronn 5,5 km laange Kanal getrennt, dee "La Baie" genannt gëtt. 

Miquelon besteet selwer aus dräi Hallefinselen: dem *Cap* am extremen Nordwesten, der *Grande Miquelon* (110&nbsp;km²) am Norden, an der *Langlade* oder *Petite Miquelon* (91&nbsp;km²) am Süden. Déi zwou leschtgenannt Hallefinsele sinn zënter 1783 iwwer eng laang sandeg Landsträif verbonnen, déi sech warscheinlech wéinst de ville Schëffswracke forméiert huet, déi do an der Géigend leien. Déi Sträif ass awer vun Erosioun menacéiert.

## Politik
St. Pierre a Miquelon stellen dat duer wat schliisslech vun der franséischer Kolonie Neifrankräich iwwereg bliwwen ass. D'Awunner si franséisch Staatsbierger, déi hiren eegene Vertrieder an d'Nationalversammlung wielen, a bei de Senats- a Presidentschaftswale matmaachen.

D'Inselgrupp ass e franséischt Iwwerséigebitt a keen integrale Bestanddeel vun der Europäescher Unioun. Si zielt net zum Schengen-Raum an net zum europäeschen Zollgebitt, mee ass awer en Deel vun der Eurozon. 

## Ekonomie
De wichtegste Wirtschaftssecteur ass d'Fëscherei, besonnesch d'Verschaffe vu Crustacéen a Muschelen. Donieft gëtt awer och den Tourismus ëmmer méi bedeitend. De gréissten Handelspartner ass Kanada.

## Biller

Carte de Saint-Pierre-et-Miquelon.png|Kaart vun den Inselen.
Saint-Pierre and Miquelon EEZ map-fr.svg|Kaart mat der exklusiver Wirtschaftszon vum Gebitt
View from Hilltop, St. Pierre (near Newfoundland, Canada).jpg|Vue op d'Haaptstad Saint-Pierre.
Winter in saint-pierre, SPM, white house.JPG|De Wanter zu Saint-Pierre.
3dansleportdestpierre2.jpg|Den Hafe vu Saint-Pierre.
Saint-Pierre Cathedral of Saint Pierre and Miquelon.png|D'Kathedral zu Saint-Pierre.
Ile aux marines, SPM, ship wreck 2.JPG|E Schëffswrack op der Miniinsel *Île aux Marins*.
Langlade - Anse du gouverneur.jpg|Vue op d**Anse du gouverneur'' op der Hallefinsel Langlade.
Port of saint-pierre, SPM.jpg|Den Hafe vu Miquelon am Wanter.
Miquelon 9.jpg|Landschaft op Miquelon.
Vue de Miquelon.jpg|Vue op Miquelon-Langlade vum Calvaire aus.
Phoques au repos.jpg|Zwéi vu ville [[Séihond|Séihënn]] op den Inselen.
Fêtes basques - Les danses folkloriques (Saint-Pierre et Miquelon et ses habitants d'origine Basque).jpg|D**Fêtes basques'' (2019).
Flag of Saint-Pierre and Miquelon.svg|De Fändel vu Saint-Pierre a Miquelon.


## Um Spaweck